Izvješće o Europskom instrumentu za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19 u skladu s člankom 14. Uredbe Vijeća (EU) 2020/672 SURE: dvije godine kasnije

Odgovor politike na krizu uzrokovanu bolešću COVID-19, uključujući instrument SURE, djelotvorno je spriječio nezaposlenost oko 1,5 milijuna građana 2020. Porast nezaposlenosti 2020. u državama članicama korisnicama bio je vrlo umjeren unatoč velikom smanjenju gospodarskih rezultata i mnogo manji od očekivanog. To se postiglo zadržavanjem zaposlenika u njihovim poduzećima i održavanjem djelatnosti samozaposlenih osoba, čime je spriječen i porast nejednakosti na tržištu rada smanjenjem disperzije stopa nezaposlenosti, posebno među državama članicama korisnicama instrumenta SURE. Ti se rezultati razlikuju od kretanja do kojih je došlo u razdoblju nakon globalne financijske krize.

Apsorpcija financijske pomoći u okviru instrumenta SURE visoka je za veliku većinu država članica, a u dvije države članice u kojima je bila niža poduzimaju se odgovarajuće mjere. Vijeće je u srpnju 2022. izmijenilo provedbenu odluku za Rumunjsku tako što je uključilo 21 dodatnu mjeru i smanjilo odobreni iznos na iznos koji je već isplaćen (3 milijarde EUR). Time je znatno smanjena razlika u apsorpciji utvrđena u prethodnim polugodišnjim izvješćima za oko tri četvrtine. U Poljskoj je potvrđena umjerena razlika u apsorpciji između ukupnih rashoda i odobrenog iznosa. U tijeku je tehnički dijalog s Komisijom kako bi se u provedbenu odluku Vijeća uključile dodatne prihvatljive mjere. Provedba financijske pomoći u okviru instrumenta SURE i dalje će se pomno pratiti u obje države članice.

Već su potrošeni gotovo svi planirani javni rashodi u okviru instrumenta SURE. Sad se očekuje da će ukupni javni rashodi za prihvatljive mjere u okviru instrumenta SURE dosegnuti 119 milijardi EUR u državama članicama korisnicama. To je mnogo više od ukupne odobrene financijske pomoći (93 milijarde EUR) jer je nekoliko država članica financiranje prihvatljivih mjera u okviru instrumenta SURE dopunilo nacionalnim financiranjem, što upućuje na važnost mjera koje su podržane u okviru instrumenta SURE za države članice. Polovica ukupnih javnih rashoda za prihvatljive mjere u okviru instrumenta SURE dodijeljeno je za programe skraćenog radnog vremena. Trećina je dodijeljena za slične mjere za samozaposlene osobe. Ostatak javnih rashoda dodijeljen je za mjere subvencija za plaće i zdravstvene mjere. Još je jedanput potvrđeno da su rashodi za zdravstvene mjere dodatni jer čine samo 3,2 % ukupnih rashoda, od čega se 38 % odnosilo na mjere na radnom mjestu radi osiguravanja sigurnog nastavka poslovanja, kako je navedeno u Uredbi o instrumentu SURE.

U prvoj polovici 2022., kad su rashodi u okviru instrumenta SURE postupno ukinuti, nekoliko država članica ipak je produljilo svoje programe skraćenog radnog vremena povezane s pandemijom. Većina država članica 2022. više nije iskorištavala financijsku pomoć u okviru instrumenta SURE, a smanjenje učinka pandemije dovelo je do smanjenja mjesečnih rashoda u okviru instrumenta SURE na zanemarive iznose. Istodobno se procjenjuje da je zahvaljujući smanjenim rashodima 2022. potporu primilo oko 220 000 građana i 10 000 poduzeća u tri države članice.

U okviru instrumenta SURE 2021., posebno u prvoj polovici godine kad je pandemija i dalje izazivala ogromnu štetu, financijsku pomoć primilo je oko 9 milijuna građana i više od 800 000 poduzeća. Mjere gospodarske potpore i dalje su bile potrebne u prvoj polovici 2021., no naknadno su postupno ukidane jer se i gospodarski i zdravstveni učinak pandemije smanjio kasnije te godine zbog cijepljenja i prilagodbe gospodarstava promjenama koje je uzrokovala pandemija bolesti COVID-19.

U izvješću se potvrđuje prijašnja procjena da je instrumentom SURE obuhvaćeno približno 31,5 milijuna građana i 2,5 milijuna poduzeća 2020., u vrijeme izbijanja pandemije. To je gotovo trećina ukupnog broja zaposlenih i ukupnog broja poduzeća u državama članicama korisnicama. MSP-ovi su glavni primatelji financijske pomoći u okviru instrumenta SURE. Sektori koji su najviše bili obuhvaćeni potporom bili su sektor uslužnih djelatnosti u kojima se ostvaruje blizak fizički kontakt (sektor pružanja usluga smještaja te pripreme i usluživanja hrane, sektor trgovine na veliko i na malo) i sektor proizvodnje.

Komisija je u ožujku 2022. uspješno izdala dodatne obveznice s društvenim učinkom SURE u vrijednosti od 2,2 milijarde EUR. Mnogo veća potražnja za izdanim obveznicama od ponude dodatno pokazuje povjerenje ulagatelja u kapacitet financiranja EU-a i u otpornost programa SURE. Nakon ove osme transakcije i isplate unutar okvira za obveznice s društvenim učinkom SURE 91,8 milijardi EUR financijske pomoći u okviru instrumenta SURE isplaćeno je 19 država članica, što odgovara gotovo cjelokupnom iznosu koji je Vijeće odobrilo (93,3 milijarde EUR nakon nedavne provedbene odluke Vijeća za Rumunjsku).

EU je radi financiranja financijske pomoći državama članicama u okviru instrumenta SURE prvi put izdao obveznice s društvenim učinkom. Osim što se ovim izvješćem ispunjavaju zahtjevi iz Uredbe o instrumentu SURE, ono sadržava i relevantne podatke u skladu s Okvirom za obveznice s društvenim učinkom EU SURE te se u njemu ponovno potvrđuje da je potrošnja u okviru instrumenta SURE usklađena s UN-ovim ciljevima održivog razvoja.

Provedba instrumenta bila je brza i neometana. Komisija je kao dio početnog odgovora EU-a na pandemiju predložila Uredbu o instrumentu SURE 2. travnja 2020., a Vijeće ju je donijelo 19. svibnja 2020. Financijska omotnica od 100 milijardi EUR stavljena je na raspolaganje 22. rujna 2020., nakon što su sve države članice potpisale sporazume o jamstvu. Komisija je u bliskoj suradnji s državama članicama ubrzala provedbu instrumenta. Najveći dio odobrene financijske pomoći isplaćen je u roku od sedam mjeseci, od listopada 2020. do svibnja 2021. Dodatna sredstva isplaćena su u ožujku 2022. kako bi se obuhvatile države članice kojima je više odgovaralo da sredstva prime kasnije.

Ovo je četvrto polugodišnje izvješće o Europskom instrumentu za privremenu potporu radi smanjenja rizika od nezaposlenosti u izvanrednoj situaciji (instrument SURE). U njemu se potvrđuju zaključci iz prethodnih izvješća, predstavljaju dosadašnje aktivnosti i upotreba instrumenta te preispituje njegov socioekonomski učinak. Instrument SURE instrument je za odgovor na krizu kojim se može pružiti financijska pomoć u vrijednosti 100 milijardi EUR, a uspostavila ga je Europska unija (EU) kako bi državama članicama pomogla da zaštite radna mjesta i dohodak radnika tijekom pandemije bolesti COVID-19. Instrument SURE ujedno je konkretan izraz solidarnosti među državama članicama u cijelom EU-u: sve države članice pristale su EU-u dati bilateralna jamstva kako bi Unija mogla po vrlo povoljnim uvjetima uzimati zajmove na tržištima radi financiranja zajmova u okviru instrumenta SURE.

-potporu u okviru instrumenta SURE 2021. primilo je 9 milijuna građana i više od 800 000 poduzeća iz 13 država članica, dok je 2022. došlo do očitog postupnog smanjenja te je stoga potporu primilo 220 000 građana i 10 000 poduzeća iz tri države članice,

U ovom se izvješću predstavljaju novi ili ažurirani podaci koji potvrđuju pozitivne ocjene instrumenta SURE iz prethodnih polugodišnjih izvješća za razdoblje do lipnja 2022. Glavni zaključci mogu se sažeti kako slijedi:

Ovo polugodišnje izvješće pravna je obveza. Donijela ga je Europska komisija (dalje u tekstu „Komisija”) u skladu s člankom 14. Uredbe Vijeća (EU) 2020/672 (Uredba o instrumentu SURE) kako bi ispunila obvezu izvješćivanja Europskog parlamenta, Vijeća, Gospodarskog i financijskog odbora i Odbora za zapošljavanje. Sljedeće izvješće treba pripremiti do kraja ožujka 2023. Krajnji rok za uvrštavanje podataka u ovo izvješće bio je 7. lipnja 2022. za podatke država članica i 28. kolovoza 2022. za epidemiološke podatke.

Ovo je četvrto polugodišnje izvješće o Europskom instrumentu za privremenu potporu radi smanjenja rizika od nezaposlenosti u izvanrednoj situaciji (instrument SURE). Europska unija (EU) uspostavila je instrument SURE u svibnju 2020. kako bi državama članicama pomogla da zaštite radna mjesta i dohodak radnika tijekom pandemije bolesti COVID-19. Tim se instrumentom državama članicama koje podnesu zahtjev osigurava financijska pomoć Unije (do 100 milijardi EUR) u obliku zajmova s povoljnim uvjetima. Zajmovi su namijenjeni kao pomoć u financiranju programâ skraćenog radnog vremena u državama članicama ili sličnih mjera kojima se nastoji zaštititi zaposlene i samozaposlene osobe te kao dodatna pomoć u financiranju zdravstvenih mjera, posebno na radnome mjestu.

Preostala financijska pomoć u okviru instrumenta SURE bit će dostupna do 31. prosinca 2022. Trenutačno je i dalje dostupno više od 6 milijardi EUR financijske pomoći, koja će biti dostupna do 31. prosinca 2022. Izgledno je da će se taj iznos znatno smanjiti do kraja 2022. jer je nekoliko država članica izrazilo interes za dodatnu financijsku pomoć u okviru instrumenta SURE.

Sad se procjenjuje da su države članice primanjem financijske pomoći u okviru instrumenta SURE na plaćanjima kamata uštedjele ukupno 8,5 milijardi EUR. Ta je brojka porasla nakon osme transakcije u okviru instrumenta SURE u ožujku 2022.

Očuvanje radnih mjesta u prve dvije godine pandemije dovelo je i do bržeg oporavka 2021. u usporedbi s prethodnim krizama. Anketni podaci pokazuju da su u okviru instrumenta SURE poduprti sektori koji su najviše pogođeni pandemijom 2021. Rashodi u okviru instrumenta SURE bili su ujedno veći u prvoj polovici godine kad su mjere za sprečavanje širenja zaraze bile strože. To upućuje na to da je potpora u okviru instrumenta SURE koja je pružena sektorima najteže pogođenima pandemijom bila usmjerena na ispunjavanje najvažnijih potreba.

Do kolovoza 2022. financijska pomoć u okviru instrumenta SURE u vrijednosti od gotovo 92 milijarde EUR isplaćena je 19 država članica (tablica 1.). To je 98 % ukupne financijske pomoći u okviru instrumenta SURE koju je Vijeće odobrilo. Isplata preostalih 1,5 milijardi EUR financijske pomoći odobrene Poljskoj odgođena je dok se ne riješi pitanje apsorpcije sredstava (vidjeti odjeljak 2.1.2.). Dodatne pojedinosti o transakcijama i isplatama državama članicama u okviru instrumenta SURE navedene su u tablicama A1 i A2 u Prilogu.

Komisija je 22. ožujka 2022. u ime EU-a uspješno izdala dodatne obveznice s društvenim učinkom SURE u vrijednosti od 2,2 milijarde EUR. Interes ulagatelja ostao je velik unatoč sve zahtjevnijem tržišnom okruženju zbog rata u Ukrajini. Vrijednost knjige naloga za petnaestogodišnje obveznice iznosila je 35 milijardi EUR, što znači da je potražnja ulagatelja bila 16 puta veća od ponude i pokazuje povjerenje ulagatelja u kapacitet financiranja EU-a i u program SURE. Iznos od 2,2 milijarde EUR isplaćen je 29. ožujka 2022.: 1,5 milijardi EUR isplaćeno je Poljskoj, 523 milijuna EUR Portugalu i 147 milijuna EUR Mađarskoj.

Ukupna financijska pomoć odobrena u okviru instrumenta SURE sad iznosi 93,3 milijarde EUR, što je smanjenje u usporedbi s 94,4 milijarde EUR iz prethodnog izvješća o instrumentu SURE. To je posljedica odluke Vijeća od 18. srpnja 2022. o smanjenju ukupnog iznosa odobrenog Rumunjskoj za 1,1 milijardu EUR, na prijedlog Komisije i u dogovoru s rumunjskim tijelima. Od prethodnog izvješća iz ožujka 2022. nije odobrena nikakva nova financijska pomoć. Istodobno je nekoliko država članica izrazilo interes za dodatnu financijsku pomoć u okviru instrumenta SURE do kraja godine.

Izvješće je podijeljeno u pet odjeljaka. U odjeljku I. daje se pregled financijske pomoći odobrene državama članicama, uključujući isplaćene i nepodmirene iznose te odgovarajući raspored otplate. U odjeljku II. sažeti su ukupni javni rashodi država članica za nacionalne mjere koje se financiraju instrumentom SURE . U odjeljku III. ažurira se i proširuje procjena učinka instrumenta SURE iz prethodnih izvješća. U odjeljku IV. razmatraju se okolnosti koje opravdavaju nastavak provedbe instrumenta SURE. Naposljetku, odjeljak V. sadržava relevantno izvješće u skladu s obvezom iz odjeljka 2.4. Okvira za obveznice s društvenim učinkom EU SURE, koje je uvršteno u ovo izvješće .

U sljedećem polugodišnjem izvješću o instrumentu SURE detaljnije će se razmotriti sustavi kontrole i revizije radi osiguravanja da države članice poštuju svoje obveze prema Sporazumu o dodjeli zajma. Države članice trebaju osigurati pravilnu upotrebu sredstava na nacionalnoj razini, spriječiti nepravilnosti i prijevare te osigurati povrat zloupotrijebljenih sredstava u skladu s Uredbom o instrumentu SURE i bilateralnim sporazumima o dodjeli zajma. Komisija je 18. siječnja 2022. provela ad hoc anketu kako bi osigurala da države članice imaju potrebne sustave za poštovanje te obveze. Rezultati su navedeni u trećem polugodišnjem izvješću. Komisija namjerava provesti daljnje mjere u vezi s tom anketom kako bi ažurirala i dopunila već prikupljene informacije i izvijestila o tome u sljedećem, petom izvješću.

U ovom su izvješću ažurirani podaci iz prva tri polugodišnja izvješća o instrumentu SURE te se daje dodatna analiza. Obuhvaćene su institucionalne promjene nakon početka ožujka 2022., krajnjeg roka za uvrštavanje podataka u treće izvješće, uključujući isplatu 2,2 milijarde EUR u ožujku i izmjenu provedbene odluke Vijeća za Rumunjsku radi rješavanja problema razlike u apsorpciji u toj državi članici. Sadržava ažuriranu analizu iz prethodnog izvješća, posebno javnih rashoda država članica koji su obuhvaćeni instrumentom SURE, i to na temelju polugodišnjih izvješća koja su države članice dostavile u lipnju 2022., te analizu procijenjenog učinka instrumenta SURE na temelju novih makroekonomskih podataka. U njoj su detaljnije obuhvaćene promjene iz 2022., posebno one koje se odnose na zaposlenike, samozaposlene osobe i poduzeća.

-u okviru instrumenta SURE i dalje je dostupno više od 6 milijardi EUR barem do kraja 2022., odnosno primjenjuje se odredba o vremenskom ograničenju valjanosti ako ne dođe do produljenja, o čemu bi Vijeće trebalo donijeti odluku na temelju prijedloga Komisije zbog nastavka gospodarskih poremećaja prouzročenih pandemijom bolesti COVID-19.

II.Upotreba instrumenta SURE: javni rashodi i nacionalne mjere obuhvaćene instrumentom SURE

Ovaj se odjeljak odnosi na upotrebu instrumenta za financiranje mjera politika. Točnije, daje se sažet pregled javnih rashoda država članica koji su obuhvaćeni instrumentom SURE ili su prihvatljivi za financiranje tim instrumentom i prirode nacionalnih mjera koje se financiraju instrumentom. Navodi se i broj zaposlenih i poduzeća koji su ostvarili korist od mjera financiranih instrumentom SURE.

2.1. Stvarni i planirani javni rashodi financirani instrumentom SURE

2.1.1. Praćenje javnih rashoda za prihvatljive mjere

Na temelju polugodišnjih izvješća koja dostavljaju države članice korisnice prati se planirana i stvarna upotreba financijske pomoći odobrene u okviru instrumenta SURE. Potrebno je dostaviti podatke o javnim rashodima za mjere obuhvaćene instrumentom SURE (i broj zaposlenika i poduzeća obuhvaćenih tim mjerama, kako je navedeno u odjeljku 2.3.). Oni su dosad dostavljeni u pet navrata: u kolovozu 2020. („prvi podaci”), u siječnju/veljači 2021. („prvo izvješće”), u lipnju 2021. („drugo izvješće”), u siječnju 2022. („treće izvješće”) i u lipnju 2022. („novi podaci”). Podaci su prikazani kako su ih dostavile države članice za prihvatljive mjere u okviru instrumenta SURE. Neke države članice potrošile su iznos veći od iznosa primljene financijske pomoći u okviru instrumenta SURE i/ili su potporu u okviru instrumenta SURE dopunile nacionalnim financiranjem ili strukturnim fondovima EU-a, zbog čega ukupni rashodi mogu premašiti iznos koji je financiran instrumentom SURE. Na temelju dostavljenih podataka može se utvrditi razina apsorpcije financijske pomoći u okviru instrumenta SURE u odnosu prema iznosu koji je odobrilo Vijeće.

Već su izvršeni gotovo svi ukupni planirani javni rashodi u okviru instrumenta SURE. Uredba o instrumentu SURE omogućuje da se financijska pomoć upotrebljava za nastala i planirana povećanja javnih rashoda za mjere obuhvaćene instrumentom SURE . Udio planiranih rashoda smanjio se s 54 % u lipnju 2020. na 10 % u lipnju 2021. i na samo 2 % do kraja 2021. (grafikon 2.). Udio nastalih rashoda za prihvatljive mjere u okviru instrumenta SURE do svibnja 2022. dosegao je 99 %.

Grafikon 1.: Dostavljeni podaci o javnim rashodima Izvor: podaci država članica (lipanj 2022.). Napomena: Estonija je zatražila potporu u okviru instrumenta SURE u veljači 2021. i stoga je uključena od lipnja 2021. nadalje. P1 odnosi se na prvo polugodište (od siječnja do lipnja). P2 odnosi se na drugo polugodište (od srpnja do prosinca). Grafikon 2.: Mjesečna kretanja nastalih i planiranih javnih rashoda financiranih instrumentom SURE Izvor: podaci država članica (lipanj 2022.).

Očekuje se da će ukupni javni rashodi za prihvatljive mjere u okviru instrumenta SURE iznositi oko 119 milijardi EUR, što je više od ukupnog iznosa financijske pomoći odobrenog u okviru instrumenta SURE. Taj je iznos sličan očekivanom iznosu iz trećeg izvješća (grafikon 1.). Rashodi za manji broj programa koji su se nastavili 2022. blago su porasli s planiranih 2,8 milijardi EUR na 3,7 milijardi EUR, dok su neki prošli rashodi revidirani naniže. Sad je 13 država članica dostavilo podatke o rashodima 2022. u usporedbi s 10 država članica koje su dostavile podatke za prethodno izvješće. Ukupna potrošnja (119 milijardi EUR) veća je od ukupnog iznosa odobrenog u okviru instrumenta SURE (93,3 milijarde EUR) jer nekoliko država članica na prihvatljive mjere namjerava potrošiti veći iznos od iznosa financijske pomoći koji su zatražile i koji im je odobren. To upućuje na stalnu važnost područja primjene instrumenta SURE za države članice.

Smanjenje učinka pandemije 2022. dovelo je do smanjenja mjesečnih rashoda za prihvatljive mjere u okviru instrumenta SURE na zanemarive iznose. Iz grafikona 2. vidljivo je da su rashodi 2022. dosegli vrhunac (na niskoj razini) u siječnju, nakon čega je došlo do brzog smanjenja. Rashodi na početku 2022. bili su usmjereni na mjere kao što su mjere povezane s karantenom, testiranje na bolest COVID-19 i posebne naknade zdravstvenim radnicima. U prosincu 2022. planira se potrošnja samo 38 milijuna EUR.

2.1.2. Apsorpcija sredstava

Stupanj apsorpcije financijske pomoći u okviru instrumenta SURE visok je za veliku većinu država članica. Budući da su gotovo svi javni rashodi sad izvršeni, od objave trećeg polugodišnjeg izvješća nije došlo do novih problema s apsorpcijom, a 17 od 19 država članica na prihvatljive mjere već je potrošilo barem iznos financijske pomoći koji im je odobren (grafikon 3.). Nadalje, 15 država članica potrošilo je ili planira potrošiti više od odobrenog iznosa, među ostalim i nacionalnim financiranjem preostalog iznosa.

Grafikon 3.: Višak planiranih i nastalih javnih rashoda za prihvatljive mjere koji premašuju iznos zajma (% iznosa zajma)

Izvor: podaci država članica

Napomena: javni rashodi odnose se na rashode za mjere predviđene u provedbenim odlukama Vijeća za koje je dostavljeno izvješće, bez sredstava iz europskih strukturnih i investicijskih fondova. Budući da su neke države članice (Estonija, Slovenija) premašile odobreni iznos potpore, pa stoga više ne iskorištavaju financijsku pomoć u okviru instrumenta SURE za financiranje tih mjera, prestale su dostavljati podatke o prihvatljivim mjerama u okviru instrumenta SURE. Brojka za Rumunjsku proizlazi iz Komisijine procjene na temelju prethodnog iskustva i primjene gornje granice rashoda za zdravstvene mjere od 49 % ukupnih prihvatljivih rashoda (da bi ostali dodatni kako je propisano Uredbom o instrumentu SURE).

Iako je sav iznos koji je isplaćen Poljskoj potrošen, potvrđena je umjerena razlika između ukupnih rashoda i odobrenog iznosa. Ukupni javni rashodi o kojima je izvijestila Poljska (9,9 milijardi EUR) premašuju isplaćeni iznos (9,7 milijardi EUR). Međutim, kao što je navedeno u trećem izvješću, Poljska je izvijestila o nižim ukupnim javnim rashodima za mjere obuhvaćene provedbenom odlukom Vijeća od iznosa koji joj je Vijeće odobrilo (11,2 milijarde EUR). Ta se razlika pojavila nakon revizija podataka za neke mjere i može se pripisati boljem oporavku gospodarstva od očekivanog. Nacionalna tijela predložila su uključivanje dviju dodatnih mjera (prihvatljivih u okviru instrumenta SURE), prije svega za prošle rashode do 2021., kako bi se ta razlika premostila. U tijeku je tehnički dijalog s Komisijom, a isplata preostalih sredstava (1,5 milijardi EUR) sporazumno je odgođena do zaključenja dijaloga.

U Rumunjskoj je velika razlika u apsorpciji u odnosu na odobreni iznos znatno smanjena uključivanjem novih prihvatljivih mjera u okviru instrumenta SURE i smanjenjem odobrenog iznosa. Početkom 2021. utvrđena je razlika u apsorpciji od gotovo tri četvrtine odobrenog iznosa (od odobrene 4,1 milijarde EUR još nije bilo potrošeno 2,9 milijardi EUR ) zbog toga što je učinak pandemije na rumunjsko gospodarstvo 2020. bio manji od očekivanog, a oporavak 2021. protekao je bolje od očekivanog. Razlika (1,8 milijardi EUR) je bila velika i u usporedbi s već isplaćenim iznosom. Kao rezultat tehničkog dijaloga između Komisije i rumunjskih tijela Vijeće je na prijedlog Komisije izmijenilo izvornu provedbenu odluku Vijeća za Rumunjsku tako što je uključilo dodatne prihvatljive mjere u okviru instrumenta SURE. Nadalje, odobrena financijska pomoć Rumunjskoj smanjena je na 3 milijarde EUR u dogovoru s rumunjskim tijelima, te je stoga preostali neisplaćeni iznos od 1,1 milijarde EUR otpisan i dostupan za moguće daljnje potrebe država članica EU-a.

Izmijenjena provedbena odluka Vijeća za Rumunjsku uključuje 21 dodatnu prihvatljivu mjeru koja je već provedena. Dvije od tih mjera slične su programima skraćenog radnog vremena jer se njima nastoje očuvati radna mjesta i dohodak: naknada za bolovanje i potpora zaposlenicima za opremu za rad od kuće. Preostalih 19 mjera jesu zdravstvene mjere, uključujući, primjerice, dodatak za zdravstvene radnike, zaštitnu opremu te lijekove i cjepiva za borbu protiv pandemije bolesti COVID-19. S obzirom na to da su rashodi za zdravstvene mjere dodatni na temelju Uredbe o instrumentu SURE, iznos prihvatljivih rashoda za zdravstvene mjere ograničen je na 49 % ukupnih rashoda.